TARYBOS REGLAMENTAS (EB) Nr. 1368/2006
2006 m. birželio 27 d.
iš dalies keičiantis Reglamentą (EB) Nr. 1035/2001, nustatantį Dissostichus spp. sugavimo dokumentavimo tvarką
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 37 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę (1),
kadangi:
(1)
2001 m. gegužės 22 d. Tarybos reglamentu (EB) Nr. 1035/2001, nustatančiu Dissostichus spp. sugavimo dokumentavimo tvarką (2), įgyvendinama sugavimo dokumentavimo tvarka, kurią 1999 m. lapkričio mėn. aštuonioliktajame kasmetiniame susitikime patvirtino Antarkties jūrų gyvųjų išteklių apsaugos komisija (toliau - CCAMLR).
(2)
CCAMLR keletą kartų keitė tvarką ir su ja susijusią rezoliuciją, siekdama pagerinti Dissostichus spp. iškrovimo, importo, eksporto, reeksporto ir perkrovimo kontrolę bei suderinti jos įgyvendinimą.
(3)
Todėl atitinkamai reikėtų iš dalies pakeisti Reglamentą (EB) Nr. 1035/2001,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1035/2001 iš dalies keičiamas taip:
1)
3 straipsnis papildomas šiais punktais:
„d)
„importas“ - fizinis sugautos žuvies įvežimas ar atvežimas į valstybės kontroliuojamą geografinę teritoriją, išskyrus atvejus, kai sugauta žuvis iškraunama ar perkraunama, kaip apibrėžta e ir f punktuose pateiktuose „iškrovimo“ ir „perkrovimo“ sąvokų apibrėžimuose;
e)
„iškrovimas“ - sužvejotos ar apdorotos sugautos žuvies pirminis perkėlimas iš laivo į doką ar kitą laivą uoste arba laisvojoje ekonominėje zonoje, kai sugavimą patvirtina uosto valstybės, kurioje iškraunama, valdžios institucija;
f)
„perkrovimas“:
-
sužvejotos ar apdorotos žuvies perkėlimas iš laivo į kitą laivą ar transporto priemonę ir toks perkėlimas vyksta uosto valstybės kontroliuojamoje teritorijoje siekiant sugautą žuvį išvežti iš tos valstybės;
-
laikinas sugautos žuvies laikymas sausumoje ar dirbtinėje struktūroje siekiant sudaryti sąlygas tokiam perkėlimui, kai sugauta žuvis neiškraunama, kaip apibrėžta e punkte.
g)
„eksportas“ - sužvejotos ar apdorotos sugautos žuvies išvežimas iš iškrovimo valstybės kontroliuojamos teritorijos ar laisvosios ekonominės zonos arba, kai ta valstybė ar laisvoji ekonominė zona priklauso muitų sąjungai - kitos šios muitų sąjungos valstybės narės.
h)
„reeksportas“ - sužvejotos ar apdorotos sugautos žuvies išvežimas iš importo valstybės kontroliuojamos teritorijos, laisvosios ekonominės zonos ar muitų sąjungos valstybės narės, išskyrus atvejus, kai ta importo valstybė, laisvoji ekonominė zona ar tos muitų sąjungos valstybė narė yra pirmoji importo vieta, ir tuo atveju išvežimas yra eksportas, kurį šiame reglamente apibrėžia „eksporto“ sąvoka.
i)
„uosto valstybė“ - valstybė, kuri kontroliuoja tam tikrą uosto teritoriją ar laisvąją ekonominę zoną iškrovimo, perkrovimo, importo, eksporto ir reeksporto tikslais ir kurios valdžios institucija patvirtina iškrovimą ir perkrovimą.“;
2)
4 straipsnis pakeičiamas taip:
„4 straipsnis
1. Kaip licencijos ar leidimo, suteikiančio laivui teisę žvejoti Dissostichus spp., išdavimo sąlygą, valstybės narės reikalauja, kad laivas iškrautų sugautą žuvį tik valstybėse, kurios yra CCAMLR susitariančiosios šalys arba kurios kitaip taiko sugavimo dokumentavimo sistemą.
2. Valstybės narės prie licencijų ir leidimų, suteikiančių laivams teisę žvejoti Dissostichus spp., prideda visų CCAMLR susitariančiųjų šalių ir valstybių, pranešusių CCAMLR sekretoriatui apie sugavimo dokumentavimo sistemos taikymą, pavadinimus.
3. Valstybės narės imasi visų būtinų priemonių, siekdamos užtikrinti, kad laivai, plaukiojantys su jų vėliava, kuriems leidžiama žvejoti Dissostichus spp., iškraudami ar perkraudami Dissostichus spp. būtų tinkamai užpildę sugavimo dokumentą.“;
3)
10 straipsnio 1 dalies b punkto pirma įtrauka pakeičiama taip:
„-
iškrovimo uosto valstybės ar laisvosios ekonominės zonos atsakingam pareigūnui, pavaldžiam uosto valstybės muitinės arba žuvininkystės institucijoms ir įgaliotam patvirtinti Dissostichus spp. sugavimo pažymėjimus, pasirašyti ir patvirtinti antspaudu; ir“;
4)
12 straipsnio 1 dalies pirma įtrauka pakeičiama taip:
„-
iškrovimo uosto valstybės ar laisvosios ekonominės zonos atsakingam pareigūnui, pavaldžiam uosto valstybės muitinės arba žuvininkystės institucijoms ir įgaliotam patvirtinti Dissostichus spp. sugavimo pažymėjimus, pasirašyti ir patvirtinti antspaudu; ir“;
5)
22 straipsnis pakeičiamas taip:
„22 straipsnis
Valstybės narės kiekvienais metais iki kovo 15 d., birželio 15 d., rugsėjo 15 d. ir gruodžio 15 d. pateikia Komisijai jų teritorijoje išduotų ar gautų sugavimo dokumentų apibendrintus duomenis apie iškrovimą, importą, eksportą, reeksportą ir perkrovimą, įskaitant šiuos duomenis: dokumento identifikacijos numerius; iškrovimo, importo, eksporto, reeksporto ar perkrovimo datą; iškrautą, importuotą, eksportuotą, reeksportuotą ar importuotą kiekį pagal svorį; pagal kilmę ir paskirties vietą“;
6)
I, II ir III priedai pakeičiami šio reglamento I, II ir III priedais.
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 2006 m. birželio 27 d.